Document ID: 32005D0755

32005D0755
L 284/8
JURNALUL OFÍCIAL AL UNIUNII EUROPENE
DECIZIA COMISIEI
din 25 octombrie 2005
de modificare a Deciziilor 2005/92/CE și 2005/93/CE privind exportul de anumite produse către țările terțe
[notificată cu numărul C(2005) 4134]
(Text cu relevanță pentru SEE)
(2005/755/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (1), în special articolul 12 alineatul (12) și articolul 13 alineatul (6),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 13 alineatul (3),
întrucât:
(1)
Directiva 97/78/CE stabilește cerințele privind controalele sanitar-veterinare aplicabile loturilor de anumite produse de origine animală provenind din țări terțe și prevede, în special, antrepozitarea în antrepozite vamale, zone libere, antrepozite libere sau localuri ale operatorilor care aprovizionează mijloacele de transport transfrontalier pe cale maritimă al produselor care nu respectă condițiile comunitare de sănătate animală aplicabile importurilor.
(2)
Directiva 2002/99/CE prevede că statele membre trebuie să ia măsuri astfel încât, de la 1 ianuarie 2005, produsele de origine animală destinate consumului uman provenind din țări terțe să nu poată fi introduse în Comunitate decât dacă acestea respectă cerințele stabilite de directiva menționată anterior.
(3)
Decizia 2005/92/CE a Comisiei din 2 februarie 2005 privind condițiile de sănătate animală, certificarea și dispozițiile tranzitorii privind introducerea și perioada de antrepozitare a loturilor de anumite produse de origine animală în zonele libere, antrepozitele libere și localurile operatorilor care aprovizionează mijloacele de transport transfrontalier pe cale maritimă în Comunitate (3) și Decizia 2005/93/CE a Comisiei din 2 februarie 2005 privind unele măsuri tranzitorii în ceea ce privește introducerea și perioada de depozitare a loturilor de anumite produse de origine animală în antrepozite sub control vamal situate în Comunitate (4) prevăd depozitarea neîntreruptă pe durata unei perioade tranzitorii până la 1 ianuarie 2006 a produselor care nu respectă condițiile comunitare de sănătate animală, introduse în Comunitate până la 1 ianuarie 2005, până la expedierea acestora la destinația lor finală într-o țară terță.
(4)
Există marele risc ca produse care nu respectă condițiile comunitare de sănătate animală, antrepozitate în prezent în Comunitate, să constituie o amenințare gravă pentru sănătatea animală atât în statele membre ale Comunității, cât și în țările terțe învecinate și să poată fi expediate în țări terțe fără autorizația autorității sanitar-veterinare competente a țării terțe de destinație sau de tranzit.
(5)
Deciziile 2005/92/CE și 2005/93/CE prevăd că, de la 1 ianuarie 2006, toate loturile de produse care intră sub incidența respectivelor decizii, care ar rămâne în stoc, trebuie distruse. Pentru a proteja statele membre ale Comunității și țările terțe învecinate pe durata perioadei care precede respectiva distrugere, trebuie să se pună în aplicare controale mai riguroase pentru a se asigura că loturile care nu respectă perfect regulile comunitare de sănătate animală, care ies din stoc în Comunitate, au obținut autorizația expresă a țării terțe de destinație și a țărilor terțe de tranzit.
(6)
Prin urmare, trebuie să se modifice deciziile 2005/92/CE și 2005/93/CE pentru a autoriza exclusiv mișcările de produse care intră sub incidența respectivelor decizii spre o țară terță de destinație sau de tranzit sau spre nave care servesc drept mijloace de transport transfrontalier pe cale maritimă, însoțite de autorizația scrisă expresă a autorității competente din respectivele țări sau a unei persoane responsabile la bordul navei.
(7)
Persoana responsabilă pentru mișcările de produse în cauză trebuie să posede autorizațiile scrise necesare și să le prezinte autorității competente din statul membru în care produsele sunt antrepozitate înainte ca autoritatea competentă să autorizeze ieșirea produselor către destinația lor finală sau în vederea tranzitului lor spre respectiva destinație.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/92/CE se modifică după cum urmează:
1.
Se inserează articolul 2a după cum urmează:
„Articolul 2a
Statele membre se asigură că loturile de produse menționate la articolul 1, neînsoțite de certificatul de sănătate animală corespunzător și antrepozitate în prezent într-o zonă liberă, un antrepozit liber sau localurile unui operator care aprovizionează mijloacele de transport transfrontalier pe cale maritimă într-un stat membru, nu ies din stocuri în vederea transportului lor spre un punct de control la frontieră sau spre o altă destinație, cu excepția cazului în care persoana responsabilă cu respectivele loturi prezintă o autorizație scrisă care să confirme că autorizația de tranzit, de intrare pe teritoriu sau pe navă a respectivelor produse se va acorda de către:
(i)
autoritatea competentă din țara terță de destinație sau din orice țară terță de tranzit sau
(ii)
ofițerul responsabil de pe nava în cauză.”
2.
Articolul 3 al doilea paragraf se înlocuiește cu următorul paragraf:
„Costurile de distrugere se facturează integral persoanei responsabile pentru lot.”
Articolul 2
Decizia 2005/93/CE se modifică după cum urmează:
1.
Se inserează articolul 1a după cum urmează:
„Articolul 1a
Statele membre se asigură că loturile de produse menționate la articolul 1, neînsoțite de certificatul de sănătate animală corespunzător și antrepozitate în prezent într-un antrepozit vamal într-un stat membru, nu ies din stocuri în vederea transportului lor spre un punct de control la frontieră sau spre o altă destinație, cu excepția cazului în care persoana responsabilă cu respectivele loturi prezintă o autorizație scrisă de la autoritatea competentă din țara de destinație sau din țara terță de tranzit, care să confirme că respectivele produse vor obține autorizația de a intra sau de a tranzita teritoriul său.”
2.
Articolul 2 al doilea paragraf se înlocuiește cu următorul paragraf:
„Costurile de distrugere se facturează integral persoanei responsabile pentru lot.”
Articolul 3
Prezenta decizie se adresează statelor membre.
Adoptată la Bruxelles, 25 octombrie 2005.

Labels: 17
5
8
3
6